Mees gesoekte misdaadverdagte vas ná 9 jaarArgieffoto: https://pixabay.com ŉ Man wat jare lank een van die mees gesoekte misdaadverdagtes in Gauteng was, se geluk het uiteindelik opgedroog toe hy vandeesweek deur polisiebeamptes in die provinsie in hegtenis geneem is. Kapt. Mavela Masondo, woordvoerder van die polisie, sê die voortvlugtende Madoda Mqwathi (34) is tydens Operasie O Kae Molao in hegtenis geneem ná nege jaar op vrye voet. Mqwathi was reeds vroeër in polisieaanhouding, maar het in Februarie 2010 uit ŉ polisievangwa ontsnap. Die vangwa was besig om hom terug te neem na die Modderbee‑gevangenis nadat hy in die Nigel-landdroshof op aanklag van huisbraak en diefstal verskyn het. Volgens Masondo word Mqwathi met meer as tien verskillende misdaadvoorvalle verbind, insluitend huisbrake, huisrooftogte, diefstal en ontsnapping uit wettige aanhouding. ŉ Parallelle misdaadbekampingsoperasie is ook die week in Tshwane gehou waar daar nóg drie mans in hegtenis geneem is wat op die polisie se lys van mees gesoekte verdagtes was. Masondo sê dié trio word met meer as twaalf sake van kaping, huisbraak en diefstal verbind. Dié was egter net twee van die deurbrake wat Operasie O Kae Molao opgelewer het. Die polisie het ook ŉ verdagte in hegtenis geneem wat ŉ polisievuurwapen in sy besit gehad het. Dié vuurwapen het behoort aan ŉ polisiebeampte wat in Maart vanjaar in Katlehong, oos van Johannesburg, beroof en vermoor is. Masondo sê die polisie ondersoek nou of die verdagte met die adjudant-offisier se moord verbind kan word. “Meer as 100 verdagtes is tydens die operasie [in Johannesburg] in hegtenis geneem vir verskeie aanklagte wat wissel van moord, poging tot moord en aanranding, tot dwelmbesit, bedrog, diefstal, besit van gesteelde goedere en onwettige immigrante,” sê Masondo. “In Tshwane is nog 105 verdagtes in hegtenis geneem, ook op verskillende aanklagte. By padblokkades is verkeersboetes van R141 800 uitgereik en vier ongelisensieerde drankwinkels is toegemaak.” Al die verdagtes sal binnekort in verskillende landdroshowe in die provinsie verskyn.